CELEX: 32019R1250
Language: mt
Date: 2019-07-22 00:00:00
Title: Regolament ta' Implimentazzjoni tal-Kummissjoni (UE) 2019/1250 tat-22 ta' Lulju 2019 li jagħmel ċerti importazzjonijiet ta' tubi u pajpijiet tal-ħadid fondut duttili (magħruf ukoll bħala grafit ta' ħadid fondut sferojdali), li joriġinaw mill-Indja soġġetti għar-reġistrazzjoni wara l-ftuħ mill-ġdid tal-investigazzjoni sabiex jiġu implimentati s-sentenzi tal-10 ta' April 2019, fil-kawżi T-300/16 u T-301/16, fir-rigward tar-Regolamenti ta' Implimentazzjoni (UE) 2016/387 u (UE) 2016/388 li jimponu dazju kumpensatorju definittiv u dazju antidumping definittiv fuq l-importazzjonijiet ta' tubi u pajpijiet ta' ħadid fondut duttili (magħruf ukoll bħala grafit ta' ħadid fondut sferojdali), li joriġinaw mill-Indja

23.7.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 195/13
               
            
         REGOLAMENT TA' IMPLIMENTAZZJONI TAL-KUMMISSJONI (UE) 2019/1250
         tat-22 ta' Lulju 2019
         li jagħmel ċerti importazzjonijiet ta' tubi u pajpijiet tal-ħadid fondut duttili (magħruf ukoll bħala grafit ta' ħadid fondut sferojdali), li joriġinaw mill-Indja soġġetti għar-reġistrazzjoni wara l-ftuħ mill-ġdid tal-investigazzjoni sabiex jiġu implimentati s-sentenzi tal-10 ta' April 2019, fil-kawżi T-300/16 u T-301/16, fir-rigward tar-Regolamenti ta' Implimentazzjoni (UE) 2016/387 u (UE) 2016/388 li jimponu dazju kumpensatorju definittiv u dazju antidumping definittiv fuq l-importazzjonijiet ta' tubi u pajpijiet ta' ħadid fondut duttili (magħruf ukoll bħala grafit ta' ħadid fondut sferojdali), li joriġinaw mill-Indja
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2016/1036 tal-Parlament Ewropew u tal-Kunsill tat-8 ta' Ġunju 2016 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Unjoni Ewropea (1), u b'mod partikolari l-Artikolu 14 tiegħu,
         Wara li kkunsidrat ir-Regolament (UE) 2016/1037 tal-Parlament Ewropew u tal-Kunsill tat-8 ta' Ġunju 2016 dwar il-protezzjoni kontra l-importazzjonijiet li huma sussidjati minn pajjiżi mhux membri tal-Unjoni Ewropea (2), u b'mod partikolari l-Artikolu 24 tiegħu,
         Billi:
         1.   PROĊEDURA
         
         
                     (1)
                  
                  
                     Fit-18 ta' Settembru 2015, il-Kummissjoni Ewropea (“il-Kummissjoni”) imponiet dazju antidumping proviżorju fuq l-importazzjonijiet fl-Unjoni ta' tubi u pajpijiet ta' ħadid fondut duttili (magħrufa ukoll bħala grafit ta' ħadid fondut sferojdali), li joriġinaw mill-Indja (“il-pajjiż ikkonċernat”) bir-Regolament ta' Implimentazzjoni tal-Kummissjoni (UE) 2015/1559 (3) ('ir-Regolamet proviżorju').
                  
               
                     (2)
                  
                  
                     Ir-Regolament ta' Implimentazzjoni tal-Kummissjoni (UE) 2016/388 tas-17 ta' Marzu 2016 li jimponi dazju antidumping definittiv fuq l-importazzjonijiet ta' tubi u pajpijiet ta' ħadid fondut duttili (magħruf ukoll bħala grafit ta' ħadid fondut sferojdali), li joriġinaw mill-Indja (4), (“il-prodott konċernat”) kif emendat bir-Regolament ta' Implimentazzjoni tal-Kummissjoni (UE) 2016/1369 (5) (“ir-Regolament antidumping ikkonċernat”).
                  
               
                     (3)
                  
                  
                     Fl-istess data, il-Kummissjoni adottat ir-Regolament ta' Implimentazzjoni (UE) 2016/387 li jimponi dazju kumpensatorju definittiv fuq l-importazzjonijiet ta' tubi u pajpijiet ta' ħadid fondut duttili (magħruf ukoll bħala grafit ta' ħadid fondut sferojdali), li joriġinaw mill-Indja (6) (“ir-Regolament antisussidji kkonċernat”).
                  
               
                     (4)
                  
                  
                     Jindal Saw Limited (il-produttur esportatur) u Jindal Saw Italia SpA (l-importatur relatat tiegħu) (flimkien “l-applikanti”) oġġezzjonaw ir-Regolamenti antidumping u antisussidju inkwistjoni fil-Qorti Ġenerali (“il-Qorti Ġenerali”). Fl-10 ta' April 2019 il-Qorti Ġenerali tat is-sententenzi tagħha fil-kawżi T-300/16 (7) u T-301/16 (8) rigward ir-Regolamenti antidumping u antisussidju rispettivament.
                  
               
                     (5)
                  
                  
                     Fil-kawża T-300/16 il-Qorti Ġenerali sabet li fir-Regolament antisussidji inkwistjoni l-kalkolu tal-ammont ta' benefiċċju li jirriżulta mir-restrizzjonijiet fil-mira fuq l-esportazzjoni li nstabu fis-seħħ fir-rigward tal-mineral tal-ħadid, fir-rigward ta' Jindal Saw Limited (“Jindal Saw”), kien qed jikser l-Artikolu 6(d) tar-Regolament (UE) 2016/1037 dwar il-protezzjoni kontra importazzjonijiet sussidjati minn pajjiżi li mhumiex membri tal-Unjoni Ewropea (“ir-Regolament antisussidji bażiku”). B'mod partikolari, il-Qorti Ġenerali sostniet li l-ispejjeż tat-trasport realment imġarrba minn Jindal Saw mill-minjiera għall-impjant tagħha fl-Indja kienu ogħla minn dawk li ġew ikkunsidrati mill-Kummissjoni, bħala medja, u li kienu inklużi fil-kalkolu tal-prezz medju tax-xiri għall-mineral tal-ħadid fl-Indja. Fl-opinjoni tal-Qorti Ġenerali, differenza bħal din fl-ispejjeż tat-trasport tfisser li l-prezz li bih Jindal Saw akkwistat il-ħadid mhux maħdum fis-suq Indjan kien, fil-fatt, ogħla mill-prezz medju tax-xiri aċċettat mill-Kummissjoni biex tiddetermina l-livell ta' remunerazzjoni, li kellu impatt inevitabbli fuq il-benefiċċju li seta' jingħata lil dak il-produttur esportatur. Għaldaqstant, il-Qorti sabet li l-Kummissjoni kisret l-Artikolu 3(2) u l-Artikolu 6(d) tar-Regolament antisussidji bażiku, fis-sens li l-Kummissjoni, b'mod żbaljat, għażlet b'mod każwali ċerti elementi mill-ispejjeż tal-konsenja ta' Jindal Saw għall-kalkolu tal-ispiża standard medja tat-trasport, u kisret ukoll it-tielet subparagrafu tal-Artikolu 15(1) tar-Regolament antisussidji bażiku, fis-sens li l-Kummissjoni ffissat id-dazju kompensatorju f'livell ogħla mis-sussidji kumpensabbli.
                  
               
                     (6)
                  
                  
                     Fiż-żewġ kawżi T-300/16 u T-301/16, il-Qorti Ġenerali għamlet ukoll sejbiet fir-rigward tal-kalkoli tat-twaqqigħ tal-prezzijiet li saru mill-Kummissjoni fir-regolamenti antisussidji u antidumping inkwistjoni. B'mod partikolari, il-Qorti Ġenerali sabet li, peress li l-Kummissjoni użat il-prezzijiet tal-bejgħ li sar mill-entitajiet tal-bejgħ marbuta mal-produttur ewlieni tal-Unjoni sabiex tiddetermina l-prezz tal-prodott simili tal-industrija tal-Unjoni filwaqt li ma kkunsidratx il-prezzijiet tal-bejgħ tal-entitajiet tal-bejgħ ta' Jindal Saw biex tiddetermina l-prezz tal-prodott ikkonċernat manifatturat minn Jindal Saw, ma jistax jitqies li l-kalkolu tat-twaqqigħ tal-prezz sar billi tqabblu l-prezzijiet fl-istess livell ta' kummerċ. Skont il-Qorti Ġenerali, l-iżball li għamlet il-Kummissjoni fil-kalkolu tat-twaqqigħ tal-prezz tal-prodott ikkonċernat għall-prodotti ta' Jindal Saw kellu l-effett li jieħu kont tat-twaqqigħ ta' dak il-prezz, li l-importanza tiegħu jew saħansitra l-eżistenza tiegħu ma ġietx stabbilita b'mod xieraq.
                  
               
                     (7)
                  
                  
                     B'riżultat ta' dan, il-Qorti Ġenerali sabet li l-Kummissjoni kienet kisret rispettivament l-Artikolu 8(1) tar-Regolament antisussidji bażiku u l-Artikolu 3(1) tar-Regolament (UE) 2016/1036 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Unjoni Ewropea (“ir-Regolament antidumping bażiku”). Billi t-twaqqigħ tal-prezzijiet kif ikkalkulat fir-Regolamenti antisussidji u antidumping inkwistjoni kien il-bażi għall-konklużjoni li l-importazzjonijiet tal-prodott ikkonċernat kienu fl-għerq tal-ħsara għall-industrija tal-Unjoni, il-Qorti Ġenerali sabet li l-eżistenza ta' rabta kawżali bejn l-importazzjonijiet sussidjati u dawk li huma oġġett ta' dumping u d-dannu lill-industrija tal-Unjoni bħala kundizzjoni neċessarja għall-impożizzjoni ta' dazju kumpensatorju skont l-Artikolu 1(1) u l-Artikolu 8(5) tar-Regolament antisussidji bażiku u ta' dazju antidumping skont l-Artikolu 1(1) u l-Artikolu 3(6) tar-Regolament antidumping bażiku, setgħet ġiet ippreġudikata wkoll.
                  
               
                     (8)
                  
                  
                     Barra minn hekk, il-Qorti Ġenerali sabet li ma setax jiġi eskluż li, kieku t-twaqqigħ tal-prezz kellu jiġi kkalkulat b'mod korrett, il-marġni ta' dannu tal-industrija tal-Unjoni kien jiġi stabbilit f'livell taħt ir-rata tas-sussidju u l-marġni tad-dumping rispettivament. F'dak il-każ, skont it-tielet subparagrafu tal-Artikolu 15(1) tar-Regolament antisussidji bażiku, l-ammont tad-dazju kumpensatorju għandu jitnaqqas għal rata li tkun biżżejjed biex dak id-dannu jitneħħa. Bl-istess mod, skont it-tielet subparagrafu tal-Artikolu 9(4) tar-Regolament antidumping bażiku, l-ammont tad-dazju antidumping għandu jitnaqqas għal rata li tkun biżżejjed biex dak id-dannu jitneħħa.
                  
               
                     (9)
                  
                  
                     Bħala konsegwenza ta' dawk is-sentenzi, il-miżuri antidumping u kompensatorji imposti mir-Regolamenti antidumping u antisussidji in kwistjoni sa fejn jikkonċernaw lil Jindal Saw Limited ma jinġabrux, soġġetti għar-riżultati tal-eżaminazzjoni mill-ġdid, li f'dan l-istadju mhumiex magħrufa.
                  
               
                     (10)
                  
                  
                     Wara s-sentenzi tal-Qorti Ġenerali, il-Kummissjoni ddeċidiet, permezz ta' Avviż (9) (“l-Avviż ta' ftuħ mill-ġdid”), li parzjalment tiftaħ mill-ġdid l-investigazzjonijiet antisussidji u antidumping dwar l-importazzjonijiet ta' tubi u pajpijiet ta' ħadid fondut duttili (magħruf ukoll bħala grafit ta' ħadid fondut sferojdali), li wassal għall-adozzjoni tar-Regolamenti antisussidji u antidumping inkwistjoni u li tkomplihom mill-punt fejn seħħet l-irregolarità. Il-ftuħ mill-ġdid huwa limitat fil-kamp tal-applikazzjoni tiegħu għall-implimentazzjoni tas-sentenzi tal-Qorti Ġenerali fir-rigward ta' Jindal Saw Limited.
                  
               2.   RAĠUNIJIET GĦAR-REĠISTRAZZJONI
         
         
                     (11)
                  
                  
                     Il-Kummissjoni analizzat jekk huwiex xieraq li tagħmel l-importazzjonijiet tal-prodott konċernat soġġett għal reġistrazzjoni. F'dak il-kuntest, il-Kummissjoni qieset il-kunsiderazzjonijiet li ġejjin.
                  
               
                     (12)
                  
                  
                     L-Artikolu 266 tat-TFUE jistipula li l-istituzzjonijiet iridu jieħdu l-miżuri neċessarji biex jikkonformaw mas-sentenzi tal-Qrati. Fil-każ ta' annullament ta' att adottat mill-Istituzzjonijiet fil-kuntest ta' proċedura amministrattiva, bħall-investigazzjonijiet antidumping jew antisussidji, il-konformità mas-sentenza tal-Qorti tikkonsisti fis-sostituzzjoni tal-att annullat b'att ġdid, li fih l-illegalità identifikata mill-Qorti tiġi eliminata (10).
                  
               
                     (13)
                  
                  
                     Skont il-ġurisprudenza tal-Qorti tal-Ġustizzja, il-proċedura għas-sostituzzjoni tal-att annullat tista' tissokta fil-punt eżatt li fih saret l-illegalità (11). Dan jimplika b'mod partikolari li, f'sitwazzjoni fejn att li jikkonkludi proċedura amministrattiva jiġi annullat, l-annullament mhux neċessarjament jaffettwa l-atti preparatorji, bħall-ftuħ tal-proċedura. F'sitwazzjoni fejn ir-Regolament li jimponi miżuri ta' difiża tal-kummerċ definittiv jiġi annullat, dan ifisser li, wara l-annullament, il-proċediment ikun għadu miftuħ, minħabba li l-att li jikkonkludi l-proċediment ikun sparixxa mill-ordni legali tal-Unjoni (12), ħlief jekk l-illegalità tkun saret fl-istadju tal-bidu.
                  
               
                     (14)
                  
                  
                     Kif spjegat fl-Avviż ta' ftuħ mill-ġdid, u peress li l-illegalità ma seħħitx fl-istadju tal-bidu iżda fl-istadju tal-investigazzjoni, il-Kummissjoni ddeċidiet li terġa' tiftaħ l-investigazzjonijiet antisussidji u antidumping sa fejn jikkonċernaw Jindal Saw Limited, u reġgħet bdiethom fil-punt li fih seħħet l-irregolarità, jiġifieri fil-kuntest tad-determinazzjoni oriġinali relatata mal-perjodu mill-1 ta' Ottubru 2013 sat-30 ta' Settembru 2014.
                  
               
                     (15)
                  
                  
                     Skont il-ġurisprudenza tal-Qorti tal-Ġustizzja, it-tkomplija tal-proċedura amministrattiva u l-impożizzjoni mill-ġdid eventwali tad-dazji ma jistgħux jitqiesu bħala kuntrarji għar-regola ta' nonretroattività (13). L-Avviż ta' ftuħ mill-ġdid jinforma lill-partijiet interessati, inklużi l-importaturi, li kull responsabbiltà fil-ġejjieni, jekk tkun meħtieġa, tkun ġejja mis-sejbiet tal-eżami mill-ġdid.
                  
               
                     (16)
                  
                  
                     Abbażi tal-eżitu tal-investigazzjonijiet li reġgħu nfetħu, li f'dan l-istadju għadu mhux magħruf, il-Kummissjoni se tadotta Regolamenti li jikkoreġu l-iżbalji identifikati mill-Qorti u li jimponu mill-ġdid, fejn meħtieġ, ir-rati ta' dazju applikabbli. Dawk ir-rati ġodda stabbiliti, jekk ikun hemm, jidħlu fis-seħħ mid-data li fiha r-Regolamenti ta' kontra s-sussidji u ta' kontra d-dumping in kwistjoni daħlu fis-seħħ.
                  
               
                     (17)
                  
                  
                     F'dak li għandu x'jaqsam ma' obbligi passati jew futuri għal dazji antidumping jew antisussidji, għandu jiġi nnutat dan li ġej.
                  
               
                     (18)
                  
                  
                     Fl-Avviż ta' Ftuħ mill-ġdid, u minħabba li l-ammont tar-responsabbiltà li jirriżulta mir-rieżami mhuwiex ċert, il-Kummissjoni talbet lill-awtoritajiet tad-dwana nazzjonali biex jistennew l-eżitu tar-rieżaminazzjoni qabel jiddeċiedu dwar xi pretensjoni ta' ħlas lura dwar id-dazju tal-antidumping u kumpensatorji annullati mill-Qorti Ġenerali fir-rigward ta' Jindal Saw Limited, b'hekk l-awtoritajiet doganali huma ordnati li jżommu kwalunkwe pretensjoni għar-rimborż tad-dazji annullati sakemm l-eżitu tal-eżami mill-ġdid jiġi ppubblikat fil-Ġurnal Uffiċjali.
                  
               
                     (19)
                  
                  
                     Barra minn hekk, jekk l-investigazzjonijiet tal-ftuħ mill-ġdid iwasslu għall-impożizzjoni mill-ġdid ta' dazji kumpensatorji u ta' antidumping, dawk id-dazji jeħtieġ li jinġabru wkoll għall-perjodu li matulu jitwettqu l-investigazzjonijiet tal-ftuħ mill-ġdid. Dan huwa meqjus essenzjali biex tiġi żgurata l-applikazzjoni effettiva tal-miżuri legalment ġustifikati matul il-ħajja ta' tali miżuri, mingħajr ebda differenza bbażata fuq iż-żmien li fih ikunu qed iseħħu l-importazzjonijiet, jiġifieri qabel jew wara l-ftuħ mill-ġdid tal-investigazzjonijiet.
                  
               
                     (20)
                  
                  
                     F'dan ir-rigward, il-Kummissjoni tinnota li r-reġistrazzjoni hija għodda pprovduta fl-Artikoli 14(5) tar-Regolament antidumping bażiku u l-Artikolu 24(5) tar-Regolament antisussidji bażiku sabiex sussegwentement il-miżuri jkunu jistgħu jiġu applikati kontra l-importazzjonijiet mid-data tar-reġistrazzjoni. Dan huwa l-każ, pereżempju, tal-garanzija tal-pagament fil-każ ta' applikazzjoni retroattiva ta' dazji jew f'każijiet ta' kontra ċ-ċirkomvenzjoni. F'dan il-każ, il-Kummissjoni tqis li huwa xieraq li jiġu rreġistrati l-importazzjonijiet li jikkonċernaw Jindal Saw Limited bl-għan li jiġi ffaċilitat il-ġbir tad-dazji antidumping u kumpensatorji wara l-ftuħ mill-ġdid tal-investigazzjonijiet, jekk ikun meħtieġ.
                  
               
                     (21)
                  
                  
                     F'konformità mal-ġurisprudenza tal-Qorti tal-Ġustizzja (14), ta' min jinnota li, għall-kuntrarju tar-reġistrazzjoni li sseħħ matul il-perjodu qabel l-adozzjoni tal-miżuri provviżorji, il-kundizzjonijiet tal-Artikolu 10(4) tar-Regolament antidumping bażiku u l-Artikolu 16(4) tar-Regolament antisussidji bażiku mhumiex applikabbli għal dan il-każ. Tabilħaqq, l-għan tar-reġistrazzjoni fil-kuntest ta' investigazzjonijiet ta' implimentazzjoni tal-Qorti mhuwiex li jippermetti l-ġbir retroattiv possibbli ta' miżuri ta' difiża tal-kummerċ kif previst f'dawk id-dispożizzjonijiet. Pjuttost, ir-raġunijiet għar-reġistrazzjoni huma, kif imfakkar hawn fuq, sabiex tiġi żgurata l-effettività tal-miżuri huwa xieraq li jiġi żgurat, sa fejn ikun possibbli, li l-importazzjonijiet ikunu soġġetti għar-responsabbiltà korretta antidumping u antisussidji mingħajr interruzzjoni bla bżonn mid-data tad-dħul fis-seħħ tar-regolamenti antidumping u antisussidji in kwistjoni sal-impożizzjoni mill-ġdid tad-dazji kkorreġuti, jekk ikun hemm.
                  
               
                     (22)
                  
                  
                     Fid-dawl tal-kunsiderazzjonijiet ta' hawn fuq, il-Kummissjoni kkunsidrat li hemm raġunijiet għar-reġistrazzjoni skont l-Artikolu 14(5) tar-Regolament antidumping bażiku u l-Artikolu 24(5) tar-Regolament antisussidji bażiku.
                  
               3.   REĠISTRAZZJONI
         
         
                     (23)
                  
                  
                     Skont l-Artikolu 14(5) tar-Regolament antidumping bażiku u l-Artikolu 24(5) tar-Regolament antisussidji bażiku, l-importazzjonijiet tal-prodott ikkonċernat prodott minn Jindal Saw Limited taħt il-kodiċi addizzjonali TARIC C054 għandhom ikunu soġġetti għal reġistrazzjoni sabiex jiġi żgurat li, jekk l-investigazzjonijiet jirriżultaw fl-impożizzjonijiet mill-ġdid tal-miżuri, id-dazji antidumping u d-dazji kumpensatorji ta' ammont xieraq jistgħu jiġu imposti fuq dawn l-importazzjonijiet.
                  
               
                     (24)
                  
                  
                     Kif indikat fl-Avviż ta' ftuħ mill-ġdid, l-obbligazzjoni finali għall-ħlas ta' dazji antidumping u kompensatorji, jekk ikun hemm, mid-data tad-dħul fis-seħħ tar-regolamenti antidumping u antisussidji in kwistjoni toħroġ mis-sejbiet tal-eżaminazzjoni mill-ġdid. Madankollu, m'għandhom jinġabru l-ebda dazji ogħla mid-dazji stabbiliti fir-regolamenti antisussidji u antidumping inkwistjoni għall-perjodu bejn il-21 ta' Ġunju 2019 u d-data tad-dħul fis-seħħ tar-riżultati tal-ftuħ mill-ġdid tal-investigazzjonijiet. Id-dazju kumpensatorju attwali applikabbli għal Jindal Saw Limited huwa ta' 8,7 % u d-dazju antidumping attwali applikabbli għall-istess kumpanija huwa ta' 14,1 %.
                  
               ADOTTAT DAN IR-REGOLAMENT:
         
            Artikolu 1
            
               1.   L-Awtoritajiet Doganali għandhom, f'konformità mal-Artikolu 14(5) tar-Regolament (UE) 2016/1036 u l-Artikolu 24(5) tar-Regolament (UE) 2016/1037, jieħdu l-passi xierqa biex jirreġistraw l-importazzjonijiet ta' tubi u pajpijiet ta' ħadid fondut duttili (magħrufa wkoll bħala grafit ta' ħadid fondut sferojdali), bl-esklużjoni ta' tubi u pajpijiet ta' ħadid fondut duttili mingħajr kisi intern jew estern (“pajpijiet mikxufin”), li bħalissa jaqgħu taħt il-kodiċijiet NM ex 7303 00 10 u ex 7303 00 90 (il-kodiċijiet TARIC 7303001010 u 7303009010), li joriġinaw mill-Indja, prodotti minn Jindal Saw Limited (kodiċi addizzjonali TARIC C054).
            
            
               2.   Ir-reġistrazzjoni għandha tiskadi disa' xhur wara d-data tad-dħul fis-seħħ ta' dan ir-Regolament.
            
            
               3.   Ir-rati tad-dazji antidumping u kumpensatorji li jistgħu jinġabru fuq l-importazzjonijiet ta' tubi u pajpijiet ta' ħadid fondut duttili (magħrufa wkoll bħala grafit ta' ħadid fondut sferojdali), bl-esklużjoni ta' tubi u pajpijiet ta' ħadid fondut duttili mingħajr kisi intern jew estern (“pajpijiet mikxufin”), li bħalissa huma fil-kodiċijiet NM ex 7303 00 10, ex 7303 00 90 (il-kodiċijiet TARIC 7303001010 u 7303009010), li joriġinaw mill-Indja, prodotti minn Jindal Saw Limited (kodiċi addizzjonali TARIC C054) bejn il-ftuħ mill-ġdid tal-investigazzjonijiet u d-data tad-dħul fis-seħħ tar-riżultati tal-ftuħ mill-ġdid tal-investigazzjonijiet ma għandhomx jaqbżu dawk imposti mir-Regolamenti ta' Implimentazzjoni (UE) 2016/387 u (UE) 2016/388.
            
            
               4.   L-awtoritajiet doganali nazzjonali għandhom jistennew il-pubblikazzjoni tar-Regolament ta' Implimentazzjoni tal-Kummissjoni rilevanti li jimponi mill-ġdid id-dazji qabel ma tittieħed deċiżjoni dwar it-talba għal ħlas lura u l-maħfra ta' dazji antidumping u/jew kumpensatorji f'dak li jikkonċerna l-importazzjonijiet ta' Jindal Saw Limited.
            
         
         
            Artikolu 2
            Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-22 ta' Lulju 2019.
            
               
                  Għall-Kummissjoni
               
               
                  Il-President
               
               Jean-Claude JUNCKER
            
         
         
            (1)  ĠU L 176, 30.6.2016, p. 21, kif emendat l-aħħar bir-Regolament (UE) 2018/825 tal-Parlament Ewropew u tal-Kunsill tas-7 ta' Ġunju 2018.
         
            (2)  ĠU L 176, 30.6.2016, p. 55, kif emendat l-aħħar bir-Regolament (UE) 2018/825 tal-Parlament Ewropew u tal-Kunsill tas-7 ta' Ġunju 2018.
         
            (3)  Ir-Regolament ta' Implimentazzjoni tal-Kummissjoni (UE) 2015/1559 tat-18 ta' Settembru 2015 li jimponi dazju antidumping provviżorju fuq l-importazzjonijiet ta' tubi u pajpijiet ta' ħadid fondut duttili (magħruf ukoll bħala grafit ta' ħadid fondut sferojdali), li joriġina mill-Indja (ĠU L 244, 19.9.2015, p. 25).
         
            (4)  ĠU L 73, 18.3.2016, p. 53.
         
            (5)  Ir-Regolament ta' Implimentazzjoni tal-Kummissjoni (UE) 2016/1369 tal-11 ta' Awwissu 2016 li jemenda r-Regolament ta' Implimentazzjoni (UE) 2016/388 li jimponi dazju antidumping definittiv fuq l-importazzjonijiet ta' tubi u pajpijiet ta' ħadid fondut duttili (magħruf ukoll bħala grafit ta' ħadid fondut sferojdali), li joriġinaw mill-Indja (ĠU L 217, 12.8.2016, p. 4).
         
            (6)  ĠU L 73, 18.3.2016, p. 1.
         
            (7)  ECLI:EU:T:2019:235.
         
            (8)  ECLI:EU:T:2019:234.
         
            (9)  ĠU C 209 tal-20.6.2019, p. 35.
         
            (10)  Il-Kawżi Magħquda 97, 193, 99 u 215/86 Asteris AE u oħrajn u r-Repubblika Ellenika vs il-Kummissjoni [1988] Ġabra 2181, il-paragrafi 27 u 28.
         
            (11)  Il-Kawża C-415/96 Spanja vs il-Kummissjoni [1998] Ġabra I-6993, il-paragrafu 31; Il-Kawża C-458/98 P Industrie des Poudres Sphériques vs il-Kunsill [2000] I-8147, il-paragrafi 80 sa 85; Il-Kawża T-301/01 Alitalia vs il-Kummissjoni [2008] II-1753, il-paragrafi 99 u 142; Il-Kawżi Magħquda T-267/08 u T-279/08 Région Nord-Pas-de-Calais vs il-Kummissjoni [2011] II-0000, il-paragrafu 83.
         
            (12)  Il-Kawżi Magħquda 97, 193, 99 u 215/86 Asteris AE u oħrajn u r-Repubblika Ellenika vs il-Kummissjoni [1988] Ġabra 2181, il-paragrafi 27 u 28.Il-Kawża C-415/96 Spanja vs il-Kummissjoni [1998] Ġabra I-6993, il-paragrafu 31; Il-Kawża C-458/98 P Industrie des Poudres Sphériques vs il-Kunsill [2000] I-8147, il-paragrafi 80 sa 85; Il-Kawża T-301/01 Alitalia vs il-Kummissjoni [2008] II-1753, il-paragrafi 99 u 142; Il-Kawżi Magħquda T-267/08 u T-279/08 Région Nord-Pas-de-Calais vs il-Kummissjoni [2011] II-0000, il-paragrafu 83.
         
            (13)  Il-kawża C-256/16 Deichmann SE vs Hauptzollamt Duisburg, Sentenza tal-Qorti tal-15 ta' Marzu 2018, paragrafu 79 u C & J Clark International Ltd v Commissioners for Her Majesty's Revenue & Customs, sentenza tat-19 ta' Ġunju 2019, paragrafu 58.
         
            (14)  Il-kawża C-256/16 Deichmann SE vs Hauptzollamt Duisburg, is-sentenza tal-Qorti tal-15 ta' Marzu 2018, il-paragrafu 79 u l-kawża C-612/16, C & J Clark International Ltd v Commissioners for Her Majesty's Revenue & Customs, sentenza tat-19 ta' Ġunju 2019, paragrafu 58.